1. sz. melléklet

**HIRDETMÉNY**

Értesítjük a Tisztelt Szülőket, hogy a 2023/2024. nevelési évre az

**ÓVODÁS KORÚ GYERMEKEK**

 **BEÍRATÁSA**

 Pilis városában

a következő **időpontokban** történik:

**2023. május 2. 8:00-16:00 óra között**

**2023. május 3. 8:00-16:00 óra között**

**2023. május 4. 8:00-16:00 óra között**

A beíratás **helye:**

**Pilisi Játékország Óvoda 2721 Pilis, Rákóczi út 42.**

**Ezeken a napokon kell beíratni azokat a gyermekeket, akik 2023. augusztus 31. napjáig betöltik a 3. életévüket, és óvodai jogviszonnyal még nem rendelkeznek.**

A szülő - tárgyév április 15. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, a Kormány rendeletében kijelölt szerv (a továbbiakban: felmentést engedélyező szerv) felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja. Ha az eljárásban szakértőt kell meghallgatni, csak az óvodavezető vagy a védőnő rendelhető ki, és a függő hatályú döntésben nem kell rendelkezni a kérelmezett jog gyakorlásáról. (2011. évi CXC. tv. 8. §)

A kijelölt szerv a Pest Vármegyei Kormányhivatal Monori Járási Hivatala (2200 Monor, Kossuth Lajos u. 78.).

A kérelmeket postai úton tudja a szülő elküldeni a kérelmező adataival és a gyermekének adataival, elérhetőségének feltűntetésével, valamint a területi védőnő vagy az óvodavezető véleményének kikérésével és megküldésével.

A kérelmeket Monori Járási Hivatal Pilisi Kirendeltségén (2721 Pilis, Dózsa György út 2.) is leadhatják személyesen, ügyfélfogadási időben.

Az a szülő vagy törvényes képviselő, aki a szülői felügyelete vagy gyámsága alatt álló óvodai nevelésben való részvételre kötelezett gyermeket kellő időben az óvodába nem íratja be, a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § a) pontja alapján **szabálysértést követ el.**

Az óvodaköteles gyermek külföldre távozásának bejelentése az Oktatási Hivatal számára a következő linken érhető el az Oktatási Hivatal honlapján:

<https://www.oktatas.hu/kozneveles/kulfoldre_tavozas_bejelentese>

A nyilatkozatot a szülő köteles bemutatni az óvodai intézmény részére!

A nevelési év első napja 2023. szeptember 1., utolsó napja 2024. augusztus 31.

Integráltan nevelhető sajátos nevelési igényű gyermekeket az alapító okiratuk szerint az óvoda nevelhet.

Pilis Város Önkormányzatának Alapító Okirat szerint nemzetiségi nevelést folytató óvodája nincs.

**A beiratkozáshoz Pilis város honlapjáról letölthető, vagy az óvodában beszerezhető, a „JELENTKEZÉSI LAP”.**

A gyermek beíratásához **közös szülői felügyelet** mellett **mindkét szülő** jelenléte szükséges.

Abban az esetben ha csak **egy szülőé** a felügyeleti jog, az erről szóló **hivatalos végzés/ítélet** szükséges.

Az óvodai beiratkozáskor be kell mutatni:

* a gyermek nevére kiállított személyi azonosítót és lakcímet igazoló hatósági igazolványt (lakcím kártya), ennek hiányában a védőnő által kiállított nyilatkozat a gyermek életvitel szerű lakóhelyének igazolásáról,
* a szülő személyi azonosító és lakcímet igazoló hatósági igazolványát (lakcím kártya),
* a gyermek TAJ kártyáját,
* a gyermek születési anyakönyvi kivonatát,
* igazolást a védőnőtől arról, hogy a gyermek a kötelező oltásait megkapta,
* a gyermek esetleges krónikus betegségeit igazoló dokumentumokat, a gyermek fejlődésével kapcsolatban keletkezett dokumentumokat, szakértői véleményeket,
* amennyiben a gyermeke halmozottan hátrányos helyzetű, vagy napközbeni ellátását biztosítani kell, úgy az ezt igazoló dokumentumokat (jegyzői határozat, gyámhatósági határozat és a szülő vagy szülők nyilatkozata),
* amennyiben a szülő(k) munkahelye a körzetben van, és ezért kéri az adott óvodai körzetbe tartozó óvodába a felvételt, akkor a szülő(k) munkavégzés helyére vonatkozó munkáltatói igazolását, mely tartalmazza, hogy a szülő a munkahelyén a nevelési évben vesz-e igénybe fizetés nélküli szabadságot (pl. TGYÁS, GYED, GYES stb.), ha igen akkor mettől meddig, valamint a
* nem magyar állampolgárságú gyermek esetében a szülő és a gyermek Magyarország területén tartózkodásra jogosító engedélyét és magyar nyelvű születési anyakönyvi kivonatát.

Az óvodavezető írásbeli döntése ellen a szülői felügyeleti jogot gyakorló szülő a **közléstől számított** **15 napon** belül illetékmentes fellebbezési kérelmet nyújthat be a jegyzőhöz címezve az óvoda vezetőjénél. Az ügyben a jegyző jár el, és hoz másodfokú döntést.

A jelen Hirdetmény az óvodában, a Polgármesteri Hivatal hirdetőtábláján kifüggesztve, valamint Pilis város honlapján, a www.pilis.hu oldalon kerül meghirdetésre, amelyet a Képviselő-testület 72/2023. (III. 30.) sz. határozatával fogadott el.